CELEX: 32010D0228
Language: fi
Date: 2010-04-21 00:00:00
Title: 2010/228/: Komission päätös, annettu 21 päivänä huhtikuuta 2010 , luvan antamisesta Morinda citrifolia -kasvin hedelmistä valmistettavan soseen ja tiivisteen saattamiseksi markkinoille elintarvikkeiden uutena ainesosana Euroopan parlamentin ja neuvoston asetuksen (EY) N:o 258/97 mukaisesti (tiedoksiannettu numerolla K(2010) 2397)

23.4.2010   
            
            
               FI
            
            
               Euroopan unionin virallinen lehti
            
            
               L 102/49
            
         KOMISSION PÄÄTÖS,
   annettu 21 päivänä huhtikuuta 2010,
   luvan antamisesta Morinda citrifolia -kasvin hedelmistä valmistettavan soseen ja tiivisteen saattamiseksi markkinoille elintarvikkeiden uutena ainesosana Euroopan parlamentin ja neuvoston asetuksen (EY) N:o 258/97 mukaisesti
   (tiedoksiannettu numerolla K(2010) 2397)
   (Ainoastaan englanninkielinen teksti on todistusvoimainen)
   (2010/228/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon uuselintarvikkeista ja elintarvikkeiden uusista ainesosista 27 päivänä tammikuuta 1997 annetun Euroopan parlamentin ja neuvoston asetuksen (EY) N:o 258/97 (1) ja erityisesti sen 7 artiklan,
   sekä katsoo seuraavaa:
   
               (1)
            
            
               Tahitian Noni International Inc. esitti 20 päivänä huhtikuuta 2006 Belgian toimivaltaisille viranomaisille hakemuksen Morinda citrifolia -kasvin hedelmistä valmistettavan soseen ja tiivisteen saattamisesta markkinoille elintarvikkeiden uusina ainesosina.
            
         
               (2)
            
            
               Belgian toimivaltainen elintarvikkeiden arviointielin antoi 28 päivänä helmikuuta 2007 ensiarvioraporttinsa. Ensiarvioraportissaan se tuli siihen tulokseen, että Morinda citrifolia -kasvin hedelmistä valmistettavan soseen ja tiivisteen käyttö elintarvikkeiden ainesosana on hyväksyttävää.
            
         
               (3)
            
            
               Komissio toimitti ensiarvioraportin kaikille jäsenvaltioille 28 päivänä maaliskuuta 2007.
            
         
               (4)
            
            
               Asetuksen (EY) N:o 258/97 6 artiklan 4 kohdassa säädetyssä 60 päivän määräajassa esitettiin kyseisen kohdan mukaisia perusteltuja muistutuksia tuotteen saattamisesta markkinoille.
            
         
               (5)
            
            
               Sen vuoksi kuultiin Euroopan elintarviketurvallisuusviranomaista (EFSA) 7 päivänä marraskuuta 2007.
            
         
               (6)
            
            
               Erityisruokavaliovalmisteita, ravitsemusta ja allergioita käsittelevä EFSAn tiedelautakunta totesi Euroopan komission pyynnöstä 13 päivänä maaliskuuta 2009 antamassaan lausunnossa, joka koskee Morinda citrifolia (noni) -hedelmistä valmistettavan soseen ja tiivisteen turvallisuutta elintarvikkeiden uusina ainesosina, että nonihedelmäsose ja -tiiviste ovat ihmiselle turvallisia.
            
         
               (7)
            
            
               Tieteellisen arvioinnin perusteella todetaan, että Morinda citrifolia (noni) -hedelmistä valmistettava sose ja tiiviste täyttävät asetuksen (EY) N:o 258/97 3 artiklan 1 kohdassa säädetyt vaatimukset.
            
         
               (8)
            
            
               Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   
      Morinda citrifolia (noni) -hedelmistä valmistettava sose ja tiiviste, sellaisina kuin ne on määritelty liitteessä I, voidaan saattaa unionin markkinoille elintarvikkeiden uusina ainesosina käytettäväksi liitteessä II mainittuihin käyttötarkoituksiin.
   2 artikla
   Tällä päätöksellä sallitun Morinda citrifolia -kasvin hedelmistä valmistettavan soseen nimitys sitä sisältävien elintarvikkeiden pakkausmerkinnöissä on ”Morinda citrifolia -hedelmäsose” tai ”nonihedelmäsose”.
   Tällä päätöksellä sallitun Morinda citrifolia -kasvin hedelmistä valmistettavan tiivisteen nimitys sitä sisältävien elintarvikkeiden pakkausmerkinnöissä on ”Morinda citrifolia -hedelmätiiviste” tai ”nonihedelmätiiviste”.
   3 artikla
   Tämä päätös on osoitettu yritykselle Tahitian Noni International Inc., 333 West River Park Drive, Provo, Utah 84604, Yhdysvallat.
   
      Tehty Brysselissä 21 päivänä huhtikuuta 2010.
      
         
            Komission puolesta
         
         John DALLI
         
            Komission jäsen
         
      
   
   
      (1)  EYVL L 43, 14.2.1997, s. 1.
   
      LIITE I
      
         
            Morinda citrifolia -kasvin hedelmistä saatavan soseen ja tiivisteen koostumuserittely
      
      Kuvaus:
      
         Morinda citrifolia -kasvin hedelmät poimitaan käsin. Siemenet ja kuoret erotellaan koneellisesti soseutetuista hedelmistä. Pastöroinnin jälkeen sose pakataan aseptisiin säiliöihin ja säilytetään viileässä.
      
         Morinda citrifolia -tiiviste valmistetaan M. citrifolia -soseesta käsittelemällä sosetta ensin pektolyyttisten entsyymien avulla (50–60 °C:ssa 1–2 tunnin ajan). Sen jälkeen sose kuumennetaan pektinaasien inaktivoimiseksi ja jäähdytetään välittömästi. Mehu erotetaan dekantterilingossa. Tämän jälkeen mehu kerätään ja pastöroidaan. Lopuksi se tiivistetään tyhjiöhaihduttimessa 6–8 Brix-asteesta lopullisen tiivisteen 49–51 Brix-asteeseen.
      
                  
                     Morinda citrifolia -kasvin hedelmistä saatavan soseen ja tiivisteen koostumus
               
            
                  Kosteus
               
               
                  89–93 %
               
               
                  48–53 %
               
            
                  Proteiini
               
               
                  < 0,6 g/100 g
               
               
                  3–3,5 g/100 g
               
            
                  Rasva
               
               
                  < 0,2 g/100 g
               
               
                  < 0,04 g/100 g
               
            
                  Tuhka
               
               
                  < 1 g/100 g
               
               
                  4,5–5 g/100 g
               
            
                  Hiilihydraattien kokonaismäärä
               
               
                  5–10 g/100 g
               
               
                  37–45 g/100 g
               
            
                  Fruktoosi
               
               
                  0,5–2 g/100 g
               
               
                  9–11 g/100 g
               
            
                  Glukoosi
               
               
                  0,5–2 g/100 g
               
               
                  9–11 g/100 g
               
            
                  Ravintokuidut
               
               
                  1,5–3 g/100 g
               
               
                  1,5–5 g/100 g
               
            
                  5,15-dimetyylimorindoli (1)
                  
               
               
                  0,19–0,20 μg/ml
               
               
                  0,11–0,77 μg/ml
               
            
                  Lusidiini (1)
                  
               
               
                  Ei havaittavissa
               
               
                  Ei havaittavissa
               
            
                  Alitsariini (1)
                  
               
               
                  Ei havaittavissa
               
               
                  Ei havaittavissa
               
            
                  Rubiadiini (1)
                  
               
               
                  Ei havaittavissa
               
               
                  Ei havaittavissa
               
            
         (1)  Käyttäen hakijan kehittämää ja validoimaa HPLC-UV-menetelmää Morinda citrifolia -soseen ja -tiivisteen antrakinonipitoisuuksien määrittämisessä.
      Toteamisrajat: 2,5 ng/ml (5,15-dimetyylimorindoli); 50,0 ng/ml (lusidiini); 6,3 ng/ml (alitsariini) ja 62,5 ng/ml (rubiadiini).
   
   
      LIITE II
      
         
            Morinda citrifolia -kasvin hedelmistä saatavan soseen ja tiivisteen käyttötarkoitukset
      
      
                  Tuoteryhmä
               
               
                  
                     Morinda citrifolia -hedelmän enimmäispitoisuus
               
            
                  sose
               
               
                  tiiviste
               
            
                  Makeiset
               
               
                  45 g/100 g
               
               
                  10 g/100 g
               
            
                  Viljapatukat
               
               
                  53 g/100 g
               
               
                  12 g/100 g
               
            
                  Ravintojuomajauheet (”muut juomat”, kuivapaino)
               
               
                  53 g/100 g
               
               
                  12 g/100 g
               
            
                  Virvoitusjuomat
               
               
                  11 g/100 g
               
               
                  3 g/100 g
               
            
                  Jäätelöt ja sorbetit
               
               
                  31 g/100 g
               
               
                  7 g/100 g
               
            
                  Jogurtit
               
               
                  12 g/100 g
               
               
                  3 g/100 g
               
            
                  Keksit
               
               
                  53 g/100 g
               
               
                  12 g/100 g
               
            
                  Pullat, kakut ja leivokset
               
               
                  53 g/100 g
               
               
                  12 g/100 g
               
            
                  Aamiaismurot (kokojyväviljasta valmistetut)
               
               
                  88 g/100 g
               
               
                  20 g/100 g
               
            
                  Hillot ja hyytelöt (hedelmäsäilykkeet)
               
               
                  
                      (1) 133 g/100 g
               
               
                  30 g/100 g
               
            
                  Makeat levitteet, täytteet ja kuorrutteet
               
               
                  31 g/100 g
               
               
                  7 g/100 g
               
            
                  Maustekastikkeet, pikkelsit, paistinkastikkeet ja mausteet
               
               
                  88 g/100 g
               
               
                  20 g/100 g
               
            
                  Ravintolisät (Euroopan parlamentin ja neuvoston direktiivin 2002/46/EY (2) mukaisesti)
               
               
                  26 g valmistajan suosittelemaa päiväannosta kohden
               
               
                  6 g valmistajan suosittelemaa päiväannosta kohden
               
            
         (1)  Perustuu käsiteltävään määrään, josta valmistetaan 100 g lopullista tuotetta.
      
         (2)  EYVL L 183, 12.7.2002, s. 51.